**Magnetogram ni avtoriziran!**

MAGNETOGRAM POSLANSKIH VPRAŠANJ IN ODGOVOROV PREDSEDNIKA VLADE REPUBLIKE SLOVENIJE JANEZA JANŠE NA 22. REDNI SEJI DRŽAVNEGA ZBORA

Ljubljana, 25. januar 2021

Predsednik vlade Janez Janša je na 22. redni seji Državnega zbora odgovarjal na ustni poslanski vprašanji, ki sta ju zastavila Miha Kordiš (Levica) in Maša Kociper (SAB).

**MIHA KORDIŠ (Levica)**: Gospod Janez Janša, politika je po definiciji upravljanje skupnega delo za ljudi. Ampak vi, gospod Janša, niste bili nikoli samo predsednik Vlade. Vedno je bil vaš cilj popolna oblast, privatizacija države. V prvi vladi s tajkuni, v drugi s slabo banko, sedaj pa kar neposredno s kriminalnimi združbami.

Pohod na oblast so vam že v 90. financirali orožarski posli. Seveda to ne bi bilo mogoče brez desetletij prelomljenih obljub privatizacije in bede v režiji politične sredine. S svojim ravnanjem in politikami je ljudi razočarala in ustvarila popolno gojišče za teorije zarote skrajne desnice, pogosto kar v sodelovanju z SDS, a prav SDS želi doseči oblast z vsemi sredstvi. Privatizacija države za zasebne interese, nelegalne in legalizirana korupcija, je pod SDS postala tako glavno sredstvo kot cilj vladanja.

Včasih ste še nekako ravnali v rokavicah, sedaj svojega kriminala in povezav niti ne skrivate več. Vaš davčni svetovalec gospod Janša, je razvpiti goljuf Rok Snežič, vaš arestantski cimer iz doba in eden največjih davčnih dolžnikov. O njem lahko beremo, da je v predkazenskih postopkih tako pri nas kot v Bosni in Hercegovini, no bosanske oblasti so ga zaradi ogrožanja nacionalne varnosti pred novim letom celo izgnale v države. V Bosni izgnan, v Sloveniji pod Janezom Janšo pa kar svetovalec predsednika Vlade. Nedavno ste za dobavo hitrih antigenskih testov sklenili milijonski posel s podjetjem Majbert Pharm. Direktor in solastnik Klemen Nicoletti s sodelavci je tesno vpet v mednarodno mrežo osumljeno pravna denarja. Preko bančnih računov v Bosni, Sloveniji, Švici, Avstriji, na Slovaškem, Cipru in na Madžarskem, je od leta 2016 do danes obrnila kar 22 milijonov evrov, v njej je ključno vlogo spret odigral Rok Snežič. Končni prejemniki denarja iz mednarodne operacije, ki je od leta 2017 preiskujejo organi v Avstriji, Sloveniji in Bosni, so vaši dolgoletni sodelavci in ljudje iz vašega kroga. Med drugimi Jerneja Sotto, Darko Šmid, Gregor Jeza in seveda Rok Snežič. Naloga dvigovanja denarja in vročanja gotovine Snežiču je med drugimi igrala tudi Dijana Đuđič od katere si je vaša stranka SDS sposodila 540 tisoč evrov. Pogodbo ste podpisali vi, Janez Janša osebno. Snežič je imel prav, ko je dejal, Janez Janša je biznismen. Res je, gospod Janez Janša, vi niste politik, vi ste biznismen, ki si že v tretje poskuša sprivatizirati državo. Vodite jo kot zasebno podjetje za zasledovanje lastnih finančnih interesov in finančnih interesov svojih pajdašev. Kriminalne združbe prežijo na šibke in se organizirajo, hranijo iz njihovih stisk.

Gospod Janša, zakaj z njimi sodelujete namesto, da bi jih preganjali? Zakaj oblast predajate v roke kriminalnim združbam?

**PREDSEDNIK VLADE JANEZ JANŠA**: Zdaj ne vem, ali naj to jemljem resno ali ne, ampak glede na to, da opravljam tudi funkcijo ministra za zdravje, se bom pozanimal pri pristojnih institucijah kako pomagati takim, ki trosijo takšne nebuloze. Hvala lepa.

**MIHA KORDIŠ (Levica):** Hvala predsednik Državnega zbora. Maske in ventilatorji, hitri testi in še kaj, so v resnici samo vrh ledene gore. Ne preseneča, da gospod Janez Janša na neprijetna vprašanja ne želi odgovarjati. Orožarski posli v 90., tajkuni začasa prve Vlade Janeza Janše, slaba banka za časa druge Vlade, sedaj pa kar neposredno sodelovanje s kriminalnimi združbami. Pri tem se gospod Janez Janša ozira po najslabših praksah iz Poljske, Madžarske in Srbije, še posebej mu je blizu veliki brat Viktor Orban. Kako daleč to odkrito koketiranje z organiziranim kriminalom gre, prav na primeru hitrih testov lahko najbolje vidimo. Direktor in solastnik Majbert Pharm, ki je te hitre teste dobavilo, je Klemen Nikoletti. Ta človek je odigral pomembno vlogo tudi v kriptopiramidni shemi Boreal, v kateri je izginilo več milijonov evrov denarja vlagateljev. Bil je prokorist slovenske podružnice Beral Holding, enega od dveh britanskih podjetij, ki sta bili v ozadju te sheme. Zdaj pa pazite, to je ustanovila in vodila gospa Jelena Sladojevič, ki je bila zadolžena za to, da je odpirala račune v tujini, nanje prejemala milijonske zneske, potem ta denar dvigovala v gotovini in po ugotovitvah Bosne in Hercegovine, ta denar izročala Roku Snežiču, sedanjemu davčnemu svetovalcu predsednika Vlade, Janeza Janše.

Enako vlogo kot navedena gospa Sladojevića, je v tej mreži imela po ugotovitvah preiskovalnih organov tudi Dijana Đuđić s katero je vaša stranka, gospod Janez Janša, podpisala pogodbo o najemu 450 tisoč evrov. To pogodbo ste podpisali vi. Zato ponavljam svoje vprašanje v upanju na pošten odgovor.

Zakaj kriminala ne preganjate, ampak se po njem zgledujete enako kot se po njem zgleduje Viktor Orbán? Zakaj državo privatizirate namesto uporabljate kot skupno v dobro za podporo ljudem.

**PREDSEDNIK VLADE JANEZ JANŠA:** Spoštovani predsednik Državnega zbora, k prejšnjemu odgovoru na podobno vprašanje lahko dodam samo to, da gre očitno za urgentni primer, in da bom preveril, če imam v svoji kliniki v Avstraliji še kaj prostora na oddelku.

**MIHA KORDIŠ (Levica):** Hvala, predsedujoči. Verjamem, da je psihiatrično pomoč v tej državi vsak dan težje najti, enako kot je vsak dan težje najti kakovostno zdravstveno oskrbo. Vlada Janeza Janše se namreč trudi, da razgradi vsak kanec solidarnosti v javnem zdravstvenem sistemu, da ga sprivatizira. Tudi tu imamo opravka s korupcijo, z vdorom zasebnega interesa v javni interes. Še bolj / nerazumljivo/ pa so neposredna povezovanja predsednika vlade in njegove stranke SDS s kriminalnimi združbami. V veliki meri potekajo preko Roka Snežiča, ne pa izključno. Spomnimo se poslov z maskami, spomnimo se poslov z ventilatorji. Zgovorna je tišina v odgovoru predsednika vlade. Suverena oblast odgovarja ljudem. Mafija je tista, ki ne odgovarja nikomur. V Levici napovedujemo obstrukcijo zaradi ravnanja predsednika vlade Janeza Janše.

**MAŠA KOCIPER (SAB):** Hvala, predsednik. In če sem že pri besedi, bi povedala v svojem imenu, da absolutno nasprotujem takšnemu žaljivemu in negativnemu diskurzu, ki smo ga bili danes deležni v tem Državnem zboru z ene in z druge strani. Nasprotujem vsakemu diskurzu, ki podpihuje sovraštvo in delitev, pa če prihaja iz desne ali pa če prihaja z leve. Odgovor predsednika vlade je bil žaljiv v delu, da je sodil o psihiatričnem stanju poslanca, hkrati pa tako kot poslanci zahtevajo spoštovanje od predsednika Vlade, je tudi inštitucija predsednika vlade deležna in mora biti deležna enega spoštovanja. Tako, da nisem hotela proceduralno, ampak če že imam besedo. Obe strani ravnata narobe in obe delita ljudi in ne vem, kam bo to pripeljalo. Ne vem.

Zdaj pa vprašanje. Spoštovani predsednik vlade, po skoraj letu dni življenja z epidemijo ni nobenega dvoma več, da je ta epidemija posegla v vse pore naše družbe in prizadela praktično vse družbene skupine. In če so v čisto zdravstvenem smislu največja žrtev epidemije starejši, zlasti tisti v DSO-jih, je vse bolj jasno, da so največja, recimo temu dolgoročna žrtev epidemije tisti, za katere pravimo, da so naše največje bogastvo – naši otroci. Prav otroci so tisti, ki plačujejo izjemno visoko tega, da bi kot država zajezili virus in obvarovali naš zdravstveni sistem.

V Sloveniji imamo šole zaprte najdlje v Evropi. Zaprli smo jih praktično pred vsemi drugimi evropskimi državami, v katerih je bila epidemiološka slika slabša kot pri nas, in zaprli smo jih v situaciji, ko je epidemiološka slika bila bistveno boljša kot je danes. Na današnji dan so šole neprekinjeno zaprte celih 92 dni, torej polne 3 mesece. In čeprav se danes v šole vrača prva triada učencev, to še vedno pomeni, da doma ostaja večji del otrok in tudi dijakov. Pa še tisti, ki se vračajo, se po vaših besedah morda vračajo samo za nekaj dni, vsaj tako vas je bilo mogoče razumeti včeraj popoldne.

V stranki SAB in tudi jaz osebno se zavedamo teže in zahtevnosti odločitev, ki jih v zvezi z epidemijo sprejema vlada in tudi vi osebno. Pri vsaki posamezni odločitvi pomeni to tudi poseg v pravice, pa vendar. Ali je vaša vlada in tudi vi osebno pri odločanju o zaprtju šol tehtala tudi vse posledice, dolgoročne posledice, ki nastajajo za otroke, posledice, za katere strokovnjaki pravijo, da jih še dolgo ne bomo mogli popraviti? Nimamo niti dovolj strokovnjakov, ki bi se s temi posledicami ukvarjali. Ali ste res tehtali in premislili, da ne obstajajo druge, lažje rešitve - uporaba vmesnih modelov ali uporaba kakšnih drugih rešitev, ki so se jih poslužili drugje -, da bi naši otroci lahko šli nazaj v šole?

Hvala lepa.

**PREDSEDNIK VLADE JANEZ JANŠA:** Ja, hvala lepa. Najprej na prvi del vašega vprašanja ali karkoli je že to bilo. Ker vprašanje, gospod Snežič ni bil nikoli moj davčni svetovalec. To smo velikokrat zanikali in pač naj se te laži ne ponavljajo naprej.

Zdaj kar se tiče pa teme, ki ste jo pač v formalno poslansko vprašanje postavili, tudi napovedali, je pa osrednja tema, glejte. V tem trenutku se pristojni za to ukvarjajo z vprašanjem ali v teh regijah, ki so dosegle pogoje za odprtje vrtcev in šol, jutri dejansko začeti s fizičnim poukom v prvi triadi in s polnim obsegom delovanja vrtcev ali ne. To je osrednje vprašanje danes. Zadeva na deset tisoče ljudi.

Zdaj, če začnem z začetkom vašega vprašanja, zakaj pri nas nekako pouk v šolah v jeseni, po tem, ko se je število okužb razširilo, ni mogel potekati ob nekih ukrepih tako kot v nekaterih drugih državah. Poglejte, zato. Gospod Židan, zato.

Zato, ker nikjer drugje ti ukrepi niso bili problem, pri nas pa so politične stranke zagnale kampanjo brez mask v šole, učiteljski sindikat je temu sledil in v nekaj tednih smo imeli v šolstvu štirikrat več okužb kot med ostalo populacijo. Zato. V tem je razlika. Zdaj, včeraj se je oblikovala na omrežju skupina, zdaj ne vem, ali so vsi profili realni ali ne, 3 tisoč učiteljev in vzgojiteljev, ki poziva proti testiranju. Je to 10 % od tega, od teh, ki naj bi jutri začeli pouk in vzgojo. Zdaj, zelo težko je pričakovat od teh, ki nasprotujejo testiranju, da bodo pa ostale ukrepe dosledno spoštoval in upošteval. Torej tveganje pri nas je večje, zaradi tega, ker se z virusom ne spopadamo enotno, tako kot v večini drugih držav.

Čeprav, na podlagi strokovnih priporočil, uvajamo enake ukrepe, Slovenija ni otok. Navodilo, ki je bilo celo natisnjeno, v obliki brošure, o tem, kako tudi v času korone izvajat pouk v delno okrnjenem smislu, je bilo izdano ob začetku šolskega leta. Imamo izkušnje v zvezi s tem. če bi se tega vsi držal, potem bi bile verjetno šole bistveno dlje lahko odprte, kot pa so bile doslej. Pokažite mi pa eno državo v Evropi, ki ima takšno število okužb, kot jih imamo mi in ki bi imelo v tem času vse šole odprte.

Zdaj, če pogledate zemljevid, saj je objavljen javno, tudi komuniciran v zadnjih dneh, pač osrednji del Evrope ima šole zaprte, čeprav imajo nekatere države tudi trikrat boljšo epidemiološko sliko in zdaj to poudarjanje, kako bodo otroci največje žrtve, največje žrtve so tisti, ki umrejo zaradi korone, kajne, in problem z okužbo med mlajšimi je, da se ta ne pokaže ali pa se pokaže relativno pozno, takrat, ko se potem ta virus z mlajših že prenese na starše in na stare starše in potem, ljudje umirajo. Določen odstotek od okuženih zboli, določen odstotek od teh, ki zbolijo, terja intenzivno nego, kapaciteto so omejene in določen odstotek od teh, ki pač je treba zdravit z, v intenzivnih oddelkih, umre.

Torej, jaz mislim, da glede na to, da se je slovenski šolski sistem relativno dobro organiziral za šolo na daljavo, da ta izpad ni bil tako velik, da nastajajo nekatere posledice, ampak te nastajajo samo pri nas, da je marsikaj tukaj možno nadoknadit, ljudi, ki umrejo, pa ni možno, »povodit« k življenju. Tako da, te stvari je pač treba tehtat in, glejte, ne vemo še, / znak za konec razprave/ ali se bo pouk jutri res lahko fizično začel, glede na novo odkrite seve angleškega virusa pri nas, ne vemo ali v vseh regijah, glede na situacijo, ki jo še preverjamo, stvari so odprte in tukaj je po… / izklop mikrofona/

**MAŠA KOCIPER (SAB):** Ja, hvala. Spoštovani gospod predsednik, verjetno poznate dve raziskavi, eno iz Velike Britanije in eno iz Kitajske, ki potrjujeta, da zaprtje šol k obvladovanju epidemije ne prispeva bistveno in da se tudi smrtnost minimalno samo poveča, v nekem res minimalnem odstotku. Po drugi strani strokovnjaki vseh vrst, učitelji, starši, tudi učenci sami, opozarjajo na naslednje posledice zaprtih šol – vse več otrok in mladostnikov trpi zaradi manjših ali celo hujših duševnih stisk, »anksioznosti« in depresije. Med srednješolci se je število hospitaliziranih pri poskusu samomora narastlo za kar 30 %. Otroci postajajo zasvojeni z računalnikom, vedno težje jih je spraviti stran od ekranov. Njihovo udejstvovanje na socialnih medijih, igricah, internetu je zelo težko nadzorovati, saj staršev ni doma ali delajo od doma. Otroci presedijo za računalnikom tudi po 10 ur. Poleg tega nimajo več treningov, premalo se gibljejo in strokovnjaki opozarjajo na zdravstvene težave, poslabšanja zdravja, vidljivosti in poslabšanja telesne teže otrok.

Zaradi vsega zgornjega je tudi več problematičnega impulzivnega vedenja otrok, nekateri postajajo agresivni v medsebojnih odnosih ali celo do staršev. Teh opozoril je vedno več. Otroci iz tedna v teden bolj izgubljajo motivacijo za šolsko delo, opozarjajo učitelji. Slabša se jim koncentracija in ugotavljajo, da ne predelajo več snovi ali pa je ne želijo predelati v količini kot poprej. Razlike med otroci se še naprej povečujejo. Najbolj so izpostavljeni tisti iz socialno ogroženih družin in pa seveda tisti z učnimi težavami. In seveda, da ne omenjam, kako pogrešajo vrstnike, druženje in vse to, kar nikoli več ni mogoče nadomestiti.

Moje vprašanje je bilo: Ali pri tehtanju zdravstvene situacije tehtate tudi te hude posledice, dolgoročne posledice za naše otroke, ki jim pravijo izgubljene generacije? Ali se ne da drugače rešiti problema, da bi otroci šli v šolo, hkrati pa bi vi kot Vlada apelirali, da se prekinejo stiki s starimi starši? Tudi moji otroci svojih starih staršev niso videli že nekaj mesecev. Do ta čas se bo starejša populacija, upajmo, precepila…

**PREDSEDNIK VLADE JANEZ JANŠA:** Vse te nasvete, ki ste jih sedaj brali, stroka v Sloveniji daje že mesece.

Nič ni novega glede, pač, previdnosti pri stikih s starimi starši, pri vseh teh, ne samo da ta navodila dajejo. To je tudi predpisano v teh ukrepih. Študije, ki jih navajate, seveda, poznam. Poznam pa tudi druge študije. Ta najnovejši sev virusa je poimenovan po Angliji, ker se je tam najprej razširil, je pač sev, ki se širi hitreje, ki je bolj kužen. Ne vemo še vseh ostalih posledic. Zaenkrat naj jih ne bi bilo, ampak se širi hitreje in angleške študije kažejo, da se še posebej hitro širi med otroki, če že govorimo o študijah. Zaradi tega je Anglija šla v zaprtje javnega življenja že pred časom. Trenutno imamo v Evropi nekaj držav kjer je odstotek tega novega seveda preko 10. Odkar v Sloveniji preverjamo za nazaj se kaže, da je najmanj nekaj odstotkov teh, ki so bili pozitivni, tudi pozitivni, da so bili pozitivni na angleški virus. Se pravi, je situacija resna. Ministrica za šolstvo, direktor Nacionalnega inštituta za javno zdravje in vodja svetovalne skupine za zdrave mi morajo danes so 16. ure sporočiti njihove mnenje glede tega ali bomo šole jutri in vrtce dejansko odprli in v katerih regijah, kjer se je situacija od srede tudi regijsko spremenila in to ne na bolje. Se pravi, Vlada tehta vse to, ampak hierarhija vrednot v Sloveniji je zapisana v Ustavo in tudi že dolgo znana. Najprej varujemo življenja, potem zdravje in potem vse ostale stvari. Postavljati to naknadno na glavo mislim, da ne gre, ne v poslanskih vprašanjih, ne v ravnanju.

**MAŠA KOCIPER (SAB):** Hvala, predsednik. Jaz bi se poslužila možnosti, ki jo dopušča naš poslovnik, da se o tem vprašanju naredi razprava. Vsekakor je situacija težka, vsekakor se vsi tega zavedamo. Vsekakor je življenje in zdravje posebna vrednota, ampak mi v SAB smo prepričani, daje tudi pravica učencev, da hodijo v šole, zapisana v naši Ustavi. In daje tukaj v tem primeru popolnoma »zignorirana« in da je Vlada na tem področju pač naredila napako. Jaz ne rečem, da jo je naredila namerno, ampak naše šole so zaprte najdalj v Evropi. In poleti je ministrstvo izdalo eno tako lepo knjižico z vsemi možnimi opcijami, ki se jih, predsednik Vlade, sploh nismo poslužili. Opcije BC1, opcije BC2, možnosti, ki jo omenjajo učitelji, da bi en teden hodil v šolo pol razreda otrok, drugi teden druga polovica in še nekaj bi bilo možnosti.

Mi smo v stranki SAB že 5. novembra prvič pozvali Vlado in ministrico naj naredita pomislek o drugih možnostih, da ne bi ostali samo pri tem zaprto ali odprto. K temu smo kasneje pozvali še ne vem kolikokrat. Sedaj imamo organizirane vse žive iniciative učencev, dijakov, učiteljev, staršev, vsi prosijo za pomoč, kličejo da to tako ne gre. Tukaj imam različna pisma staršev. Pišejo, dela se nepopravljiva škoda, otroci in starši smo obupani, ne zmoremo več izpolnjevati obveznosti, ki jih nalagajo kurikulumi. Treba je najti drugo rešitev. Rešitve so, če se vsi zanje trudimo. In jaz mislim, da moramo narediti razpravo o tem, koliko časa bomo mi še dopuščali, da so šole zaprte. V prvotnem tem zemljevidu semaforja vlade je bilo odprtje šol predvideno, ko bo število okužb pod 600 in število hospitaliziranih pod 500. Ali vi veste kakšne imamo vi rezultate? Mi celo leto do konca tega šolskega leta očitno otrok ne bomo poslali v šole.

Res da se je zdaj to število spremenilo, odprtje šol je premaknjeno v oranžno fazo, ampak glede na novi sev o katerem govori predsednik in glede na situacijo, ki jo imamo, se resno sprašujem ali bodo naši otroci sploh še šli to šolsko leto v šolo. In treba je zavarovati starejše, absolutno. Ampak starejši, bodimo odkriti, živijo dokaj normalno življenje, našim otrokom se je pa življenje ustavilo. Ne obrnilo na glavo, ustavilo. / znak za konec razprave/ Kolegica, če nimaš otrok doma, jaz jih imam. Njihovo življenje se je ustavilo. Nimajo stikov, ne morejo se normalno učiti, postajajo depresivni in tako naprej. In potem, ko kdo opozorili, ministrica daje neke floskule, izjave v smislu najprej življenje, to nam je vsem jasno. Ampak upam, da nam je jasno, da bomo zafurali celo generacijo otrok, če ne bomo nekaj naredili. In zato predlagam, da o tem naredimo razpravo. Hvala.